Tallinna Flora läks kohtumist juhtima juba 16. mänguminutil, kui Zakaria Beglarishvili sahistas võrku. Üksteist minutit hiljem kahandas Tammeka võiduvõimalusi veelgi Frank Liivak. Järele jäänud esimesel poolajal rohkem väravaid ei löödud.

Teise poolaja algul leidis pall taaskord tee Tammeka väravasse, kui täpne oli Rauno Alliku. 63. minutil sahistas tartlaste võrku veel Gert Kams ja 82. mänguminutil Henrik Pürg.

Flora jätkab edetabelis kolme võidupunktiga teisel kohale. Liidrile, seni võitmatuna püsinud Nõmme Kaljule kaotatakse enne laupäevaseid kohtumisi kahe punktiga. Tallinna Levadia jääb maha viie punktiga. Tartu Tammeka jätkab kümne võidu, viie viigi ja üheksa kaotusega viiendal positsioonil.

Enne kohtumist: Mõlema meeskonna jaoks oleks kolm punkti tabeliseisu vaadates üliolulised – FC Flora võitleb tiitli nimel, Tammekat lahutab esinelikust vaid kolm punkti.

Flora alistas viimati kodus 3:1 JK Tallinna Kalevi ning pärast suvist pausi on vaid korra punkte ära antud, kui Paide Linnameeskonna vastu mängiti võõrsil maha 3:1 eduseis ja lepiti 3:3 viigiga. Mängu enam pidanud Nõmme Kaljust lahutab Florat viis punkti, eduseis (samuti mängu enam pidanud) FCI Levadia ees on kahepunktiline.

Flora on Tammeka tänavu kahel korral alistanud. 6. juunil oldi Lillekülas vastasest üle 3:1, nädal hiljem lõppes kohtumine Tartus pealinnaklubi 3:1 võiduga. Need suvisele pausile eelnenud kohtumised olid viimased mängud, kus Tammeka vastasele alla jäi. Pärast pausi on viigistatud võõrsil Pärnu JK Vaprusega, kuid saadud kolm võidupunkti nii FCI Levadia, Viljandi JK Tuleviku kui ka FC Kuressaare vastu. Lisaks jõuti Tipneri karikavõistlustel 1/8-finaali, kui möödunud nädalal alistati FC Flora U-21 meeskond. 38 punkti kogunud JK Narva Trans on neljandana kõigest kolme punkti kaugusel.

Kaartide tõttu jääb eemale Tammeka väravavaht Karl Johan Pechter.

Flora väravavahtide treener Aiko Orgla: "Tuleb kindlasti vinge jalgpalliõhtu. Meie ajame taga tihedas konkurentsis esikohta ja Tammekal on käe ulatuses 4. koht. Sellises seisus vaevalt keegi niisama palli veeretama tuleb. Teeme omalt poolt kõik, et see mäng lõppeks meie võiduga ja loodan, et meie poolehoidjad teevad samuti omalt poolt kõik, et tee staadionile leida ja mängu vaatama tulla."

Ääreründaja Maksim Gussev: "Ees ootab hea mäng, Tammeka juba näitas sel hooajal, et oskab tugevate vastu mängida!"

JK Tammeka loots Kaido Koppel: "Rahvusstaadionil ühe Eesti tugevaima jalgpalliklubi vastu mängimine on põnev väljakutse. Teeme nädala jooksul korralikult tööd, et lahinguks valmis olla."

Poolkaitsja Sander Kapper: "Mäng võõrsil valitseva meistriga. Kaitses peame olema hoolikad ning rünnakul oma võimalused ära realiseerima."

Mängu kohtunik on Miko Pupart, keda abistavad Aron Härsing ning Sander Saga. Neljas kohtunik on Martti Pukk.